<classify> MAKOSA 5,027 kuhusiana na matumizi ya kofi a ngumu helmet kwa watumiaji wa usafi ri wa pikipiki bodaboda yameripotiwa katika vituo mbalimbali vya polisi mkoani Dar es Salaam kwa kipindi cha kuanzia Januari hadi Juni mwaka huu.Uvaaji wa helmet kwa watumiaji wa usafiri huo maarufu mijini na vijijini unapokewa kwa mitazamo tofauti kwani wapo wanaoona kuwa kuvaa kofia hizo ni kero huku wengine hawajui hata njia bora ya uvaaji wa kofia hizo, licha ya umuhimu wake katika kuzuia ukubwa wa majeraha wakati wa ajali.HabariLeo limezungumza na Kamanda wa Kikosi cha Usalama Barabarani Kanda Maalum Dar es Salam, ZTO, Marisson Mwakyoma ili kufahamu hatua zilizochukuliwa katika kukabiliana na wasiotii kanuni ya uvaaji wa kofia hizo hasa zile zinazokidhi kiwango kilichowekwa na Shirika la Viwango Tanzania TBS.Mwakyoma alisema, kwa kipindi kinachoanzia Januari hadi Juni mwaka huu kikosi cha usalama barabarani Dar es Salaam kimekamata idadi ya makosa hayo 5,027 wakati Mkoa wa kipolisi Kinondoni ukitajwa kuongoza kwa makosa hayo.Alisema kuwa sababu kubwa ni ukubwa wa mkoa huo wa kipolisi wenye miundombinu mingi ya barabara inayowawezesha watumiaji wa bodaboda kutumia kwa wingi huku wengine wakipuuzia matumizi ya kofia hizo.Jeshi la Polisi limekuwa likiendelea mara kwa mara kuwaelimisha watumiaji wa huduma za usafiri wa bodaboda kuhusiana na umuhimu wa kuvaa kofia ngumu, lakini bado kumekuwa na changamoto kadhaa zinazopelekea watumiaji hao kukaidi...sababu kubwa ni kwamba baadhi ya watumiaji wana kiburi cha kudharau matumizi ya kofia hizo ngumu lakini waendesha bodaboda wengine hawana kofia hizo hivyo abiria wanakosa za kuvaa, pia kukosekana kwa hamasa kati ya wenyewe bodaboda kuhusiana na umuhimu wa kuvaa kofia ngumu, alisema.Alisema kati ya makosa hayo wapo waliotozwa faini na kuachiwa huku wengine wakishikiliwa kwa muda vituoni ikiwa ni kama sehemu ya adhabu na wengine wamechukuliwa hatua nyingine kadhaa na kuongeza kuwa polisi Dar es Salaam wanaendelea kutoa elimu na kuwachukulia hatua kali watumiaji wa usafiri huo ambao wamekuwa wakikiuka taratibu na kanuni za matumizi ya kofia hizo ngumu.Mwendesha bodaboda wa Kawe, Juma Handunga alilieleza gazeti hili kuwa kuna hitajika abiria kuelimishwa zaidi kuhusiana na matumizi ya kofia ngumu hizo kwa kuwa wapo ambao wanakataa kuzivaa hata kama wakisisitizwa kufanya hivyo.Abiria mmoja aliyezungumza na gazeti hili alisema kuwa kuna haja ya kutolewa kwa elimu zaidi ya matumizi ya kofia hiyo kwa kuwa kuna wakati abiria wanazivaa kwa woga wa kukamatwa na askari na sio kutokana na umuhimu wake.  <topic>: kitaifa 